Andijonda avtomobilsozlik sanoatiga yo‘naltirilgan 17 loyiha amalga oshiriladi

Andijon viloyatida sanoat kooperatsiyasi asosida tayyor mahsulotlar, butlovchi buyumlar va materiallar ishlab chiqarishni mahalliylashtirish doirasida 2014-yilda 735 tadan ortiq loyiha amalga oshiriladi. “Xalq so‘zi” gazetasining xabar berishicha, ushbu loyihalardan 17 tasi avtomobilsozlik sanoatiga yo‘naltiriladi.

Asaka shahridagi O‘zDongVonKo qo‘shma korxonasida 2013-yilning o‘zida uchta istiqbolli loyiha ro‘yobga chiqarildi va bu yerda avtomobillar uchun ovoz so‘ndirgichlar (glushitel), yonilg‘i tutuni chiqarish tizimi moslamalari, katalitik neytralizatorlar, eshiklar uchun zarbga qarshi balkalar, panel qismlari ishlab chiqariladigan bo‘ldi.
Korxona qismlarni rivojlantirish bo‘limi boshlig‘i Dilmurod Jo‘rayevning so‘zlariga ko‘ra, loyihalardan ikkitasi Gentra rusumli avtomobillar uchun yangi turdagi ehtiyot qismlar, yana biri esa Spark avtomobiliga mo‘ljallangan zarbga qarshi balka ishlab chiqarishga yo‘naltirilgan.
“Buning uchun 21 nomdagi payvandlash dastgohlari keltirib o‘rnatildi. Natijada 18 xil butlovchi qismlar tayyorlash o‘zlashtirildi. O‘z navbatida, 20 dan ziyod kishining bandligi ta’minlandi”, – deydi Jo‘rayev.
“Kun”ning ma’lumotlariga ko‘ra, shuningdek, korxonada 11 turdagi sport jihozlari ham tayyorlanadi, qo‘shimchasiga korxona qoshida kasanachilik asosida faoliyat ko‘rsatuvchi sex ham tashkil etilgan bo‘lib, hozir bu yerda ishchilar uchun oyiga 10 ming juft qo‘lqop tikilmoqda. Kelgusida sexga Xitoydan yangi dastgohlar keltirilgach, mazkur ko‘rsatkich yanada ortishi ko‘zda tutilgan.